**Obavijest Ministarstva financija, Porezne uprave o podacima vezanim za porez na nekretnine**

Porez na nekretnine – prijava podataka bitnih za oporezivanje

Objavljeno: 3.ožujka 2025.

Prijavu podataka bitnih za oporezivanje **nisu dužni podnijeti** građani za nekretnine za koje se plaća komunalna naknada (npr. ako građanin ima prijavljeno prebivalište, plaća račune za komunalije i sl.) kao i za nekretnine koje se iznajmljuju na temelju ugovora o najmu ili zakupu koji je prijavljen Poreznoj upravi radi plaćanja poreza na dohodak od imovine.

Radi lakšeg prepoznavanja koje podatke građani i poduzetnici moraju dostaviti nadležnom poreznom tijelu za utvrđivanje i naplatu poreza na nekretnine, a u svrhu prijave  podataka bitnih za oporezivanje odnosno prijave podataka u svrhu oslobođenja od plaćanja poreza na nekretnine dostupan je unificirani ​obrazac [zahtjeva za građane](https://www.porezna-uprava.hr/HR_obrasci/Obrasci%20nesvrstani/Porez_na_nekretnine_Zahtjev_gradjani.pdf) i [zahtjeva za poduzetnike](https://www.porezna-uprava.hr/HR_obrasci/Obrasci%20nesvrstani/Porez_na_nekretnine_Zahtjev_poduzetnici.pdf).​

Porezni obveznici popunjavaju samo podatke navedene u Zahtjevu i to podatke o poreznom obvezniku vlasniku nekretnine, zatim podatke o stambenoj nekretnini ako je na istoj došlo do  promjene obračunske površine ili namjene nekretnine (npr. ako je porezni obveznik do sada plaćao porez na kuće za odmor te u 2025. na dalje plaća porez na nekretnine prijavljuje samo promjenu obračunske površine ili namjene nekretnine). ​

Isto tako, porezni obveznik prijavljuje i stambenu nekretninu za koju može ostvariti  propisana zakonska oslobođenja od plaćanja poreza na nekretnine. Dakle, poduzetnici i građani trebaju prijaviti nadležnom poreznom tijelu za utvrđivanje i naplatu poreza nekretnine za  koje ostvaruju uvjete od oslobođenja plaćanja poreza na nekretnine, i to samo:

* ​​ako je namijenjena za stalno stanovanje (ako u njoj stanuje osoba bez prijavljenog prebivališta/boravišta ili ako za nju nije prijavljen ugovor o najmu Poreznoj upravi),
* ako nekretnina nije podobna za stambeni prostor uslijed proglašenja prirodnih nepogoda,
* ako je onemogućena stambena namjena,
* za nekretninu koja ima javnu namjenu ili je namijenjena institucionalnom smještaju osoba te
* za nekretnine namijenjene prodaji ili koje su preuzete u zamjenu za neplaćena potraživanja (ako od dana unosa u poslovne knjige ili od dana preuzimanja pa do 31. ožujka godine za koju se utvrđuje porez proteklo manje od šest mjeseci).

**Predmetni zahtjev podnosi se u Poreznu upravu ili drugo nadležno porezno tijelo za utvrđivanje i naplatu poreza na nekretnine do 31. ožujka godine za koju se utvrđuje porez na nekretnine i to prema mjestu gdje se nekretnina nalazi.**  Ako je Porezna uprava određena kao nadležno porezno tijelo za utvrđivanje i naplatu poreza na nekretnine, taj obrazac zahtjeva se može od 24. veljače 2025. godine popuniti putem ePorezne. Isto tako, njegova dostupnost putem mPorezna planira se tijekom mjeseca ožujka 2025. godine. Na navedeni način želi se potaknuti porezne obveznike na prijavu podataka bitnih za oporezivanje odnosno prijavu podataka bitnih za oslobođenje od plaćanja poreza na nekretnine te im tako omogućiti ubrzani i olakšani pristup za dostavu tih podataka.​​

​​